b'\n_START_ARTICLE_\nGrgur Ninski\n_START_PARAGRAPH_\nGrgur Ninski bio je kancelar hrvatskog kraljevskog dvora i jedan od najzna\xc4\x8dajnijih ninskih biskupa.\n_START_SECTION_\n\xc5\xbdivotopis\n_START_PARAGRAPH_\nU Ninu je stolovao oko 900.-929. godine, a za vrijeme svog stolovanja poznat je kao glavni zagovornik staroslavenskog jezika i narodnog pisma glagoljice kao i glagolja\xc5\xa1koga bogoslu\xc5\xbeja. Kada se 925. godine Tomislav progla\xc5\xa1ava kraljem biskup Grgur Ninski imao je vode\xc4\x87u vrhovnu crkvenu vlast u dr\xc5\xbeavi Hrvatskoj. Na crkvenom saboru koji je odr\xc5\xbean 925. godine u Splitu bori se zajedno s kraljem Tomislavom za bogoslu\xc5\xbeje na hrvatskom (slavenskom) jeziku i za uporabu glagoljice kao pisma. Tomislav je podr\xc5\xbeao povijesno pravo salonitanske crkve, na taj na\xc4\x8din izbjegav\xc5\xa1i raskol.  Zaklju\xc4\x8dke sabora trebao je potvrditi tada\xc5\xa1nji papa Ivan X., no te 925. to nije u\xc4\x8dinjeno jer su do pape do\xc5\xa1la razna izvje\xc5\xa1\xc4\x87a i pisma, a papa i dalmatinski biskupi nametnuli su svoje zaklju\xc4\x8dke neizravnom ucjenom zabranjuju\xc4\x87i re\xc4\x91enje sve\xc4\x87enika koji "rabe slavenski jezik da slu\xc5\xbei Bogu". _NEWLINE_Tako je Grgur Ninski, \xc4\x8dija je biskupija osnovana u 9. stolje\xc4\x87u, ostao bez biskupije i metropolije, te je na drugom saboru, koji je odr\xc5\xbean tako\xc4\x91er u Splitu  928. godine, ukinuta Ninska biskupija, a Grguru Ninskom dodijeljena Skradinska biskupija. Na istom saboru crkvena vlast nad  cijelom Hrvatskom i Dalmacijom predana je  splitskom nadbiskupu. Zabranjeno je zare\xc4\x91enje sve\xc4\x87enika koji su slu\xc5\xbeili mise na starohrvatskom (svima koji nisu znali latinski), a liturgijski je jezik slu\xc5\xbebeno postao latinski. Kako je bilo jako malo sve\xc4\x87enika koji su znali latinski, bogoslu\xc5\xbeja su se nastavila na starohrvatskom uz uporabu glagoljice.\n_START_SECTION_\nSkulptura Grgura Ninskog\n_START_PARAGRAPH_\nBron\xc4\x8dani kip biskupa Grgura Ninskog koji se nalazi u Ninu pokraj crkve sv. Anselma jedan je od tri koja postoje u Hrvatskoj. Sva je tri spomenika Grguru Ninskom izradio hrvatski kipar Ivan Me\xc5\xa1trovi\xc4\x87, prvi je kip poklonio gradu Vara\xc5\xbedinu 20. rujna 1931. godine, a drugi gradu Splitu monumentalniju i malo razli\xc4\x8ditu ina\xc4\x8dicu od onog u Vara\xc5\xbedinu. Monumentalna skulptura Grgura Ninskog bila je 1929. postavljena ispred splitske prvostolnice na peristilu Dioklecijanove pala\xc4\x8de, uklonjena za II. svjetskog rata i ponovno postavljena nakon rata ispred sjevernih gradskih vrata._NEWLINE_Umanjena replika kipa iz Vara\xc5\xbedina postavljena je u Ninu 10. rujna 1969. godine, povodom proslave 900. obljetnice izdavanja povelje hrvatskoga kralja Petra Kre\xc5\xa1imira IV., a kojom se prvi put javlja pojam Mare Nostrum (na\xc5\xa1e more) kao dokaz kraljeve vlasti na moru i na kopnu.\n_START_SECTION_\nOstale obrade\n_START_PARAGRAPH_\nGrgur Ninski bio je predmetom obradbe u slikarstvu (Celestin Medovi\xc4\x87, Jozo Kljakovi\xc4\x87), poeziji (Ivan Kukuljevi\xc4\x87 Sakcinski, J. Kapi\xc4\x87, V. Nazor, R. Katalini\xc4\x87 Jeretov, Paula von Preradovi\xc4\x87) i glazbi (J. Hatze).'